Менш фінансава затратным (але не менш актуальным) з’яўляецца развіццё тэхналогій беспілотных лятальных апаратаў. Гэта адзін з самых маладых напрамкаў тэхнічнай творчасці і адзін з самых перспектыўных і запатрабаваных. Актыўна ён развіваецца і ў Гомельскай вобласці. На базе “Клуба юных пажарных Мазыра” майстэрства кіравання мультыкоптарамі навучэнцы ўдасканальваюць толькі першы год, аднак высокія вынікі ўжо ёсць. У намінацыі “Тэхналогіі беспілотных лятальных апаратаў” навучэнец “Клуба юных пажарных Мазыра” Кірыл Марціновіч стаў уладальнікам дыплома І ступені. Гэтая ўзнагарода не першая, заваяваная навучэнцамі ўстановы дадатковай адукацыі дзяцей і моладзі. Як паведаміў дырэктар “Клуба юных пажарных” Аляксандр Уладзіміравіч Баравік, толькі за гэты навучальны год заваяваны 53 прызавыя дыпломы рознага ўзроўню, з іх 12 — міжнароднага. Сезон спаборніцтваў у разгары, таму пажадаем даўнім сябрам “Настаўніцкай газеты” з Мазыра чарговых перамог.